
CONCLUZII: 


eViziunea asupra securității energetice 
depinde în mare măsură de contextul 
regional şi global şi de poziția ocupată în 
circuitul economic. 

e Politica de securitate energetică se referă 
atât la prezent cât şi la viitor, pentru că 
defineşte interesele vitale ale naţiunii şi 
stabileşte liniile de acţiune pentru a face 
faţă nevoilor prezente şi viitoare şi a 
gestiona evoluțiile în domeniu. 


Energia a devenit un factor strategic în politica 
globală, o componentă vitală pentru dezvoltarea 
economică şi progresul societăţii în ansamblu generând 
o serie de preocupări la nivel mondial încă din perioada 
imediat următoare Primului Război Mondial. În prezent, 
componenta de petrol şi gaze a energiei reprezintă cea 
mai mare provocare, în acelaşi timp, şi îngrijorare nu 
doar la nivel european, ci şi la nivel mondial. Aceasta 
depinde de foarte mulţi factori: de rezervele în domeniu, 
de țările care le gestionează, de politica acestora, de 
rutele de tranzit, de situația geopolitică, puterea 
economică şi diplomatică. 


e Nu se poate realiza o economie şi 
Societate moderne, în evoluţie, fără o 
industrie energetică eficientă, capabilă 
să asigure şi să susțină cu energie 
diferitele ramuri economice şi dezvolta- 
rea socială. 


e Transformarea resurselor energetice 
într-o problemă de securitate impune 
din partea tuturor Statelor necesitatea 
elaborării de politici de securitate 
energetică şi strategii în domeniu. 


În ultima vreme, este tot mai vehiculat termenul de 
„securitate energetică”, aceasta fiind apreciată drept 
cheia securităţii globale: „orice eşec al infrastructurii 
energetice critice are potențialul unui impact politic, 
militar şi social”. Ori, securitate energetică crescută 
înseamnă, în primul rând, o diversitate mai mare a 
surselor de aprovizionare. De aici, decurge importanța 
majoră a proiectelor privind transportul resurselor 
energetice, în speță a petrolului şi gazelor naturale. 


! Aprecierea generalului James L. JONES (Comandantul 
Suprem al Forţelor Aliate NATO în Europa) în National 
Security and critical infrastructures, „Monitorul de petrol şi 
gaze” nr. 5 (63), 2007, p. 48. 

Conceptul global de securitate energetică şi interdependente 


Securitatea energetică este un concept 
multidimensional şi puternic circumstanţializat, care a 
evoluat în decursul istoriei atât din punct de vedere al 
subiectului — iniţial era un concept ataşat petrolului, 
extinzându-se treptat şi asupra gazelor naturale şi 
energiei electrice, cât şi al ariei de semnificaţii, de la 
aprovizionarea fizică către toate fazele aferente lanţului 
energetic. De asemenea, considerăm că securitatea 
energetică reprezintă un concept complex, politic, 
tehnic, economic, comercial şi social. 

Pentru cei mai mulți specialişti, securitatea 
energetică înseamnă să fii asigurat din punct de vedere 
al surselor, al controlului rutelor şi distribuţiei şi al 
alternativelor. În sens larg, conceptul este definit ca 
„resurse sigure la un preț rezonabil”, cu alte cuvinte 
înglobează o problematică mult mai amplă decât 
triunghiul securitate a aprovizionării — sustenabilitate - 
competitivitate. Aşadar, existenţa resurselor suficiente şi 
disponibile reprezintă o precondiție imperios necesară 
realizării securității energetice. 

Astfel, în prezent, securitatea energetică se 
circumscrie atât ofertei, cât şi cererii de energie şi poate 
avea unul din următoarele înţelesuri: disponibilitatea 
fizică a resurselor energetice, accesibilitatea energiei din 
punct de vedere al preţului, siguranţa cererii de energie, 
cu impact asupra stabilităţii veniturilor producătorilor şi 
exportatorilor de energie. Considerată o problematică 
majoră, securitatea energetică are cel puţin două aspecte 
relevante: securitatea canalului de aprovizionare, cu 
aspecte puternic geopolitice, respectiv, securitatea 
infrastructurilor critice asociate. În cazul marilor 
proiecte energetice, au fost elaborate aranjamente 
interguvernamentale corespunzătoare, aflate la 
intersecția dintre operațiunile tehnice de exploatare a 
rețelelor de energie, fluctuațiile pieței de profil şi 
măsurile de securitate specifice. În continuare, se impun 
realizarea şi aplicarea unor metodologii de evaluare şi 
estimare a interdependențelor, care pot asigura un 
suport important pentru decizie la nivelul statelor şi/sau 
regiunilor. Un exemplu este criza financiară, care poate 
fi catalogată, conform tuturor criteriilor, drept un 
incident major de infrastructură critică, impactul 
acesteia fiind greu de evaluat şi estimat, statele 
reacționând diferit, însă reactiv, prin eforturi 
considerabile. 


Dincolo de toate acestea, orice definiție a 
securităţii energetice include termenii „risc” şi 
„nesiguranță”, iar întreruperile în aprovizionare suscită 
cea mai stringentă preocupare legată de această temă. În 
această notă se încadrează şi documentele de profil ale 
Uniunii Europene, care prevăd pentru securitatea 
energetică definiții bazate pe riscul întreruperii în 
aprovizionare, risc care poate fi generat de catastrofe 
naturale sau amenințări teroriste. 

Alte definiţii ale securității energetice consacrate 
de literatura de specialitate fac referire la niveluri 
ridicate ale preţurilor în situații de ne-urgenţă, ca urmare 
a faptului că se încearcă a se abuza de o poziţie de piaţă 
dominantă, precum şi la latura psihologică a feno- 
menului, la percepţia asupra securităţii, care poate varia 
chiar în condiţiile în care parametrii funcționali ai 
sectorului se mențin la acelaşi nivel. 

Ca o axiomă, securitatea energetică absolută nu 
există. Ea se poate realiza la un nivel de risc acceptabil, 
cu un cost acceptabil. Ca o definiţie sintetică, 
securitatea energetică poate fi considerată drept 
asigurarea continuității în alimentarea cu energie, în 
diversele ei forme, cu respectarea unor condiții 
restrictive, pe un orizont de timp dat. 

Aşa cum putem deduce cu uşurinţă, energia joacă 
un rol important în securitatea naţională a oricărei țări, 
sub aspect economic”. Securitatea energetică este strâns 
legată de vulnerabilitatea față de întreruperile în 
aprovizionarea cu resurse energetice — petrol, gaze 
naturale, cărbune şi energie electrică. Rezultă astfel că, 
amenințările asupra securității energetice se pot 
constitui în distrugerile fizice asupra infrastructurii 
energetice a furnizorului sau importatorului, cauzate de 
evenimente naturale, terorism sau război. Pe de altă 
parte, instabilitatea politică şi economică datorată 
războiului sau altor factori precum acţiunile greviste 
poate duce, de asemenea, la sincope în industria 
energetică a unei ţări furnizoare. Una din amenințările 
majore în domeniul securităţii energetice este 
reprezentată de creşterea semnificativă a prețului 
energiei, pe piaţa mondială - aşa cum s-a întâmplat în 
numeroasele crize energetice de-a lungul timpului - sau 
prin impunerea unor creşteri de preţ de către furnizorii 
oligipolişti sau monopolişti, carteluri sau ţări. 


Autorul este doctorand al Universităţii Naţionale de Apărare „Carol I” în domeniul „Ştiinţe 
militare”. In această calitate, sunt evidente preocupările acestuia referitoare la securitate în 


general, securitatea României în context global şi securitatea energetică în subsidiar, ca un subiect 
necesar a fi aprofundat în plan intern şi internaţional. 

În unele cazuri ameninţarea poate veni de la 
superputeri energetice singulare - acele state capabile să 
influenţeze semnificativ piaţa mondială prin acțiunile 
lor singulare. Deşi nu manipulează preţurile, astfel de 
furnizori pot merge chiar mai departe, suspendând sau 
anulând livrările. Aşa s-a întâmplat pentru a pune 
presiune pe negocierile economice - precum în timpul 
disputei energetice Rusia - Belarus - sau presiune 
politică, de exemplu, de către Organizaţia Țărilor 
Exportatoare de Petrol (OPEC), ca răspuns la sprijinul 
țărilor vestice pentru Israel în Războiul Yom Kippur”. 
Suspendarea furnizării poate să se realizeze în urma 
unei sancțiuni internaționale mondiale sau pentru 
prevenirea unei sancţiuni internaţionale împotriva unei 
tări’. 

În ultimii ani au apărut noi amenințări la adresa 
securității energetice sub forma unei competiții 
mondiale crescânde pentru resurse energetice datorită 
industrializării într-un ritm din ce în ce mai mare în tări 
precum India şi China. Competiția crescândă pentru 
resurse energetice poate duce, de asemenea, la formarea 
unor noi blocuri de securitate pentru a permite o 
distribuție echitabilă a petrolului şi gazului între 
principalele puteri. Este posibil ca aceasta să se 
întâmple pe cheltuiala economiilor mai puțin dezvoltate. 
Grupul celor 5, precursorul lui G8 (Grupul celor 8), s-a 
întâlnit pentru prima dată în 1975 pentru a coordona 
politicile economice şi energetice ca urmare a 
embargoului petrolier arab din 1973, o creştere a 
inflaţiei şi o încetinire a economiei globale”. 

Deşi considerată încă o problemă minoră, 
posibilitatea creşterii prețului datorită atingerii limitelor 
de extracție a produselor petroliere a început să atragă 
atenţia guvernelor. Pe baza situaţiei prefigurate, a 
atingerii limitelor de extracţie, un scenariu catastrofic 
arată că, omenirea se îndreaptă spre o competiţie dură 
pentru resurse între marile state şi grupările de state. 
Acest scenariu ia în calcul: extinderea controlului şi 
influenţei SUA şi UE, după 1990, în Europa de Est, 
Balcani, Marea Neagră, Orientul Apropiat şi Mijlociu, 
Africa etc.; coagularea, în replică, a grupului reprezentat 
de Organizaţia de Cooperare de la Shanghai (Federaţia 
Rusă, China, republicile din Asia Centrală sprijinite mai 
mult sau mai puţin de Iran şi India), refacerea 
economică şi militară relativă a Federaţiei Ruse şi 
ambiția sa de a controla spațiul Comunităţii Statelor 
Independente (CSI), resursele energetice din Asia 
Centrală şi aprovizionarea Europei cu petrol şi gaze 
naturale; ascensiunea fulminantă a Chinei în Asia de 


Sud, Sud-Est, Centrală şi de Sud, fapt ce ar amenința 
direct Japonia, India, Indonezia, Vietnamul, Federaţia 
Rusă etc. Deja, în prezent, modalităţile abordate de 
unele state pentru a-şi asigura securitatea energetică 
proprie sunt destul de controversate dar, pentru viitor, 
într-un astfel de scenariu de competiţie tot mai intensă 
între blocuri politico-economice, statele s-ar confrunta 
cu probleme serioase. 


? Kamila PRONINSKA, Energy and security: regional and 
globalm dimensions, in SIPRI Yearbook 2007 — Armaments, 
Disarmament and International Security, Oxford University 
Press, 2007, p. 216 şi Daniel Yergin, Ensuring Energy 
Security, Foreign Affairs, March/April 2006,Vol. 86, No. 2, 
p. 70. 

? Si J. NANDAKUMAR, Sino-Indian cooperation in the 
search for overseas petroleum resources: Prospects and 
implications for India, International Journal of Energy Sector 
Management, Vol. 1 Issue no. 1, 2007, pp.84 — 95. 

* Războiul de Iom Kippur, Războiul arabo-israelian din 1973, 
Războiul de Ramadan, sau Războiul din octombrie a fost un 
conflict armat dintre Israel şi o coaliţie de naţiuni arabe 
condusă de Egipt şi Siria, care a durat între 6 octombrie şi 26 
octombrie 1973. Războiul a izbucnit de ziua de Iom Kippur 
(Ziua Ispăşirii, cea mai importantă zi de post evreiască), 
printr-un atac surpriză conjugat egipteano-sirian, forțele 
atacatoare traversând liniile de încetare a focului din 
Peninsula Sinai şi respectiv, de pe platoul Golan, teritorii 
cucerite de Israel în Războiul de şase zile (1967). 

` Aşa cum s-a întâmplat în cazul Iranului în luna aprilie 2010, 
când Lukoil a sistat exporturile de benzină. Vezi: 
http://www.iasiplus.ro/news/3/24581/LukOil+sisteaza+livrari 
le+de+benzina+catre+Iran.html, accesat la 22.06.2010, ora 
13.20. 

é Grupul celor Opt (G8) reprezintă un forum internaţional al 
guvernelor unor state dezvoltate din punct de vedere 
economic, tehnologic şi militar:Canada, Franţa, Germania, 
Italia, Japonia, Rusia, Regatul Unit al Marii Britanii şi al 
Irlandei de Nord şi Statele Unite ale Americii. Împreună, 
acestea, deşi cuprind aproximativ 14% din populaţia lumii, 
însumează 60% din produsul intern brut la nivel mondial. De 
asemenea, ele totalizează aproximativ 72% din cheltuielile 
militare din lume, iar patru din cele opt, adică Franţa, Rusia, 
Marea Britanie şi Statele Unite ale Americii deţin peste 95% 
din armamentul nuclear al lumii. 

7 Mathew MAAVAK, Globocops of Energy Security, Vezi: 
http://www.maavak.net/maavak/maavak070.html, accesat la 
15.06.2010, ora 13.15. 

8 Adam PORTER, 'Peak oil enters mainstream debate, Vezi: 
http://news.bbc.co.uk/2/hi/business/4077802.stm, accesat la 
data de 15.06.2010, ora 13.00. 


Evoluţii şi provocări globale în sectorul energetic 


Intr-o economie din ce în ce mai globalizată, 
strategia energetică a unei țări se realizează în contextul 
evoluţiilor şi schimbărilor care au loc pe plan mondial. 


Cererea totală de energie în 2030 va fi cu circa 50% mai 
mare decât în 2003, iar pentru petrol va fi cu circa 46% 
mai mare. Rezervele certe cunoscute de petrol pot 

susține un nivel actual de consum doar până în anul 
2040, iar cele de gaze naturale până în anul 2070, în 
timp ce rezervele mondiale de huilă asigură o perioadă 
de peste 200 de ani chiar la o creştere a nivelului de 
exploatare. 

Previziunile indică o creştere economică, ceea ce 
va implica un consum sporit de resurse energetice. Din 
punct de vedere al structurii consumului de energie 
primară la nivel mondial, evoluția şi prognoza de 
referință realizată de Agenţia Internațională pentru 
Energie (AIE) evidenţiază pentru următoarea decadă o 
creştere mai rapidă a ponderii surselor regenerabile, dar 
şi a gazelor naturale. Se estimează că, aproximativ un 
sfert din nevoile de resurse energetice primare, la nivel 
global, vor fi acoperite în continuare de cărbune. 
Concomitent cu creşterea consumului de energie va 
creşte şi consumul de cărbune. Datele centralizate de 
Consiliul Mondial al Energiei (CME) arată o creştere cu 
aproape 50 % a extracţiei de cărbune la nivel mondial, 
în anul 2005, față de anul 1980. În figura 1 este 
evidenţiată evoluţia cererii de energie, la nivel mondial. 

Figura 1 - Evoluția cererii mondiale de energie 
Sursa: WEO 2006, OECD/IEA 2006 


Analiza structurii pe destinații a consumului direct 
de energie la nivel mondial (figura 2) relevă ponderea 
însemnată (27 %) pe care o are transportul în consumul 
energetic mondial, care este dominat de consumul 
industrial şi rezidențial (32% şi, respectiv, 22 %). 
Estimările specialiştilor preconizează o creştere în 
continuare a energiei consumate în transporturile rutiere 
în acord cu dezvoltarea economico-socială şi extinderea 
globalizării. 

Figura 2 — Repartiția consumului direct de energie la 

nivel mondial 
Sursa: AIE 


Dezvoltarea motoarelor cu ardere internă a avut loc 
pas cu pas odată cu dezvoltarea tehnologiilor de 
extracție şi rafinare a țițeiului. Ca urmare, acum la 
începutul mileniului III se pune o întrebare firească: 
care sunt perspectivele aprovizionării cu țiței? 

Estimările specialiştilor arată că rezervele inițiale 
ale Terrei s-au situat la valoarea de cca. 220 miliarde 
tone, din care s-a extras jumătate până în prezent. 
Tendinţele previzionate sunt de reducere a ritmului 
extracției cu cca. 20 % până în anul 2020. Creşterea 
cererii de energie, combinată cu factori geopolitici, în 
special situaţia din Orientul Mijlociu, au determinat, în 
prima decadă a secolului XXI, creşterea preţului 
țițeiului care a indus şi creşteri ale preţurilor gazelor 
naturale. Un alt factor care a determinat creşterea 
prețului la produse petroliere pe plan mondial a fost 
lipsa capacităților de rafinare, problemă care necesită 
identificarea unor soluţii pe termen mediu şi lung. La 
toate acestea s-a adăugat şi tendința manifestată de 
unele state, de suplimentare a stocurilor pentru a face 
față situaţiilor de criză. 

Elementele de mai sus stau la baza reorientării 
politicilor energetice ale ţărilor care sunt net 
importatoare de energie, în sensul creşterii atenţiei 


acordate resurselor regenerabile de energie şi 
îmbunătățirii eficienţei energetice. Totodată, se 
reevaluează oportunitatea închiderii unor centrale 


nucleare într-o serie de ţări care şi-au propus încetarea 
producerii de energie electrică în astfel de centrale. 

Criza petrolieră declanşată de ţările arabe la 
începutul anilor *70 şi cerințele pentru limitarea poluării 
globale, din ce în ce mai severe actualmente, au 
impulsionat cercetările privind substituirea petrolului şi 
a combustibililor pe bază de petrol cu combustibili 
proveniți din surse neconvenţionale, regenerabile. Tot în 
această perioadă, germanul Ludwig Elsbett a dezvoltat 
un motor original ELSBETT care utilizează ulei vegetal 
având o eficienţă mai mare cu 40 % decât a oricărui 
motor diesel contemporan”. 

Ulterior, creşterea continuă a cererii de energie, 
combinată cu factori geopolitici, în special situaţia din 
Orientul Mijlociu, au determinat creşterea accentuată a 
prețului țițeiului. La acestea s-a adăugat şi tendința 
manifestată de unele state, de suplimentare a stocurilor, 
pentru a face față eventualelor situaţii de criză. Astfel, 
actualmente s-a ajuns la un preț al țițeiului de 115 
USD/baril!”. 

În aceste condiţii create după criza din Orientul 
Mijlociu, industria biocarburanţilor s-a dezvoltat rapid, 
producția de biomotorine şi biobenzine crescând 
continuu, stimulată fiind de eforturile ţărilor de a-şi 
reduce dependenţa de petrol şi de a promova un mediu 
curat. Cu toate că, încă, biocarburanţii sunt mai 
costisitori decât carburanţii minerali, utilizarea lor este 
în continuă creştere pe întreg mapamondul. Producţia de 
biocarburanti pentru transporturi a crescut, din 2002, cu 

cca. 15 % pe an, o rată de creştere de zece ori mai mare 
decât cea a petrolului. Datorită măsurilor de încurajare 
şi susținere, producţia globală de biocarburanţi este 
estimată astăzi la peste 37 milioane tone (figura 3), fiind 
preconizată o creştere exponențială a sa în următorii ani. 


Mi 


1985 1995 2005 2015 
Figura 3 — Tendinţe de dezvoltare a 
nivelului de carburanți pentru transport 
Sursa: World Energy Outlook 


Pe plan european şi mondial se produce o gamă 
largă de carburanți şi biocarburanţi, principalele tipuri 
fiind prezentate în figura 4. 

Această opțiune de recurgere la biocarburanți 
împreună cu celelalte tipuri de modalități de producere a 
„energiei verzi” (energie solară, energie termală, 
energie eoliană, energie voltaică etc.) pot constitui 
soluţii viabile pentru viitorul energetic al lumii. 


Figura 4 — Principale tipuri de carburanți 
produse în prezent 


? Evoluţii şi provocări globale în domeniul biocarburanţilor, 
Vezi: http://Awww.fabricadebani.ro/news.aspx?iid= 16624, 
accesat la data de 17.06.2010, ora 15.00. 

10 Magazin Economist, ediția nr. 270/26 mai 2010, Vezi: 
http://www.eco.md/article/5225/, accesat la data de 
22.06.2010, ora 13.20. 


Politica generală globală în domeniul energetic 


Preocupările legate de garantarea unui nivel adecvat 
de securitate energetică depind de situațiile specifice, ce 
caracterizează subiecții în cauză. De exemplu, dacă în 
tările europene dezbaterea privind securitatea energetică 
se concentrează asupra dependenței de importurile de 
gaze naturale, în Japonia, absența resurselor energetice 
proprii a direcționat eforturile în acest domeniu către 
diversificare energetică, comerț şi investiţii. 

De asemenea, diferențele la nivelul garantării 
securităţii energetice derivă şi din specificitățile 
diferitelor subsectoare energetice, care se regăsesc pe 
întregul lanţ energetic - producţie, transport, depozitare, 
utilizare. Faptul că se poate vorbi despre o piaţă 
internațională a petrolului şi doar despre pieţe regionale 
ale gazelor naturale, că transportului gazelor naturale pe 
apă, sub forma gazului natural lichid (GNL), i se 
asociază costuri care exced costurile aferente 
transportului maritim al petrolului, după cum şi 
costurile înmagazinării gazelor naturale sunt de zece ori 
mai mari decât cele antrenate de stocarea petrolului, 


precum şi contribuția ascendentă a gazelor naturale la 
producerea energiei electrice (în detrimentul combusti- 
bililor fosili) sunt doar câteva exemple în acest sens. 
Următoarele tipuri majore de riscuri pot afecta 
securitatea ofertei de energie: 

A. Riscurile fizice care se referă la posibilitatea unei 
întreruperi fizice, cu caracter permanent a ofertei, în 
special ţiţei - componenta de bază a consumului 
economic al statelor membre, îndeosebi în sectorul 
transportului - generată de epuizarea şi/sau abandonarea 
unei surse de energie, sau a unor întreruperi temporare 
cauzate de factori de forţă majoră, dezastre naturale (ex: 
uraganul Katrina, din anul 2006, care a cauzat distrugeri 
masive infrastructurii de producție şi transport al 
hidrocarburilor într-o importantă zonă producătoare din 
Sud-Estul Statelor Unite ale Americii (SUA). 

O problemă tot mai prezentă este cea referitoare la 
atacurile teroriste asupra transportoarelor petroliere. 
Mai mult de 3/5 din transportul energetic se realizează 
pe mare şi mai puţin de 2/5 prin conducte. Doar 

tancurile petroliere au făcut posibil transportul global, 
intercontinental al țițeiului, pentru că doar vasele oferă 
un cost scăzut, un nivel ridicat de eficienţă şi o 
flexibilitate maximă. În schimb, tancurile petroliere sunt 
ținte foarte uşoare pentru diferite tipuri de extremişti 
politici. 

Datorită rolului pe care îl joacă în economia 
globală, sistemul maritim al comerţului cu petrol poate 
fi numit sistemul vascular al lumii de astăzi. Beneficiile 
pe care le aduc vasele fac ca, în fiecare zi, să fie 
transportate 30 mil. barili de petrol, pe mări şi pe 
oceane. Întreruperea şi iregularităţile ciclului de 
distribuţie pot avea un impact mare asupra prețului 
petrolului, la nivel mondial putând determina chiar 
recesiune economică. 

Importanţa problemei creşte dacă adăugăm faptul că 
Orientul Îndepărtat (ţări precum Japonia, Taiwan, 
Republica Coreea, China) nu este aprovizionat cu petrol 
decât prin comerțul maritim. Alte zone dezvoltate au, de 
petroliere cu alte mijloace de transport. 

În prezent, tancurile cu o capacitate mai mare de 
70.000 tone reprezintă mai mult de 77% din totalul 
flotei mondiale de tancuri petroliere. Un număr relativ 
semnificativ de tancuri mari şi foarte mari, face ca 
planificarea şi organizarea actelor teroriste, împotriva 
acestui segment de vase comerciale, precum şi elemen- 
tul de surpriză să fie mai uşoare. Acelaşi factor îngreu- 
nează protecţia navelor şi face ca ameninţarea cu forţa a 
potențialilor atacatori să fie dificilă. Majoritatea flotelor 
şi-au redus personalul după sfârşitul Războiului Rece, 
iar protejarea vaselor în toate punctele vitale de pe mare 
nu mai este posibilă, nici măcar pentru forțele navale 
puternice. În acelaşi timp, capturarea unei nave de 
transport petrolier poate provoca o criză internațională. 

Rutele comerțului cu ţiţei se întind pe coastele 
multor state instabile, în care teroriştii îşi pot organiza 
baze, în care există puţine strâmtori înguste (numite 
„puncte obligatorii de trecere”), care oferă potenţialilor 
atacatori circumstanțe favorabile pentru a organiza 
atacuri!!. De aceea, putem vorbi de un principiu fără 
putere şi eficienţă, care stă la baza creşterii violenţelor 
pe mare. Fenomenul este ilustrat în activitățile piraţilor. 
Cele mai afectate sunt zonele prezentate în anexa nr. 1. 
Numai în 2009, au avut loc 406 de acte piratereşti, 
fenomenul fiind evident în creştere fată de 2008 când s- 
au soldat 293 astfel de cazuri ?. 

Indonezia a avut parte de cel mai mare număr de 
atacuri asupra tancurilor petroliere (43). Atacurile de 
acest gen ale piraţilor din Nigeria se situează pe locul 2 
(42), iar cele ale somalezilor pe locul trei (31), 147 de 
atacuri sunt împărţite între: India, Bangladesh, America 
de Sud, Brazilia, Columbia, Republica Dominicană, 
Ecuador şi Guyana. Totuşi, apele Somaliei sunt 
considerate cele mai periculoase din lume. Potrivit 
specialiştilor de la International Maritime Bureau 


„riscul atacării vaselor care se apropie de linia de 
coastă a Somaliei de către milițiile înarmate, a crescut 
acum de la posibilitate la certitudine”">. 

Proprietarii vaselor recomandă navelor să nu îşi 
programeze ancorări în porturile din această zonă, să se 
menţină la o distanță de 75-100 de mile de coastă. De 
asemenea, recomandă că ar trebui să se limiteze la 
minimum utilizarea comunicațiilor radio pe unde 
ultrascurte. Aceeaşi situaţie se întâlneşte şi în Africa de 
Vest, fiind afectate Nigeria, Liberia, Coasta de Azur şi 
Sierra Leone. Dacă zonele sunt favorabile piraţilor, pot 
fi favorabile şi pentru terorişti. 

Cele mai importante „puncte obligatorii de trecere”, 
fixate datorită cursului natural al rutelor comerciale 
petroliere maritime, sunt: strâmtoarea Hormuz, 
strâmtoarea Bab el-Mandeb, Bosfor, strâmtoarea 
Malacca şi Canalul Suez. 

Un aspect extrem de important al potenţialelor 
atacuri teroriste asupra tancurilor petroliere este 
reprezentat de încărcătura transportată cu această clasă 
de nave. Deteriorarea sau distrugerea oricăror alte vase 
nu produce o catastrofă ecologică (şi, de asemenea, 
socială şi economică), pe când tancul petrolier încărcat 
este o adevărată „bombă ecologică”. 

Poate fi estimat efectul utilizării „bombelor 
ecologice”, prin compararea rezultatelor catastrofelor în 
care au fost implicate tancuri petroliere. Exemplele în 
acest sens sunt nenumărate, de la vasele Torrey Canyon 
(în 1967 — 120.000 tone petrol), Amoco Cadiz (în 1978 
— 220.000 tone petrol), Exxon Valdez (în 1989 — 
400.000 tone petrol), la dezastrul produs de petrolierul 
Prestige în 2002 (77.000 tone petrol) pe coasta Spaniei, 
în Galiţia. 

Gravitatea amenințării poate fi ilustrată prin 
detaliile despre catastrofa produsă de Amoco Cadiz. În 
martie 1978, vasul, aflat sub steag liberian, a ajuns în 
zona stâncoasă a coastei Bretaniei. Mai mult de 4.000 
de tone de petrol şi 216.000 tone de ţiţei au ajuns în 
apele marine, scurgerea contaminând 224 de mile de 
coastă. Pierderile naţionale au fost estimate la 300 de 
milioane de dolari. 

Dezastre de acest tip pot avea şi complicații 
internaţionale. Catastrofa de la Torrey Canyon a dovedit 
că poluarea cu țiței a contaminat coastele mai multor 
state. Într-o situaţie similară, dar produsă de teroriști, 
alte state pot cere daune din partea guvernului. 

Amenințarea cu deturnarea unui tanc petrolier are 
legătură cu situația actuală de pe piața maritimă a 
muncii. Unul din cele mai mari riscuri pentru flota 
comercială este reprezentat chiar de echipaj în sine’. 
Cele două ţări care oferă cei mai mulți marinari din 
lume sunt Filipine şi Indonezia. Prima este ţara de 
origine a grupului condus de Abu Sayyaf, aliat Al- 
Qaeda, care a lansat operaţiuni teroriste de pe mare. În 
cea de-a doua ţară, grupul Leszkar Dzihad este o forţă 
printre organizaţiile islamice radicale, una dintre ele 

fiind autoarea atacurilor de la Bali. De aceea, o mulțime 
de marinari (chiar şi de la bordul tancurilor petroliere) 
provin din zone în care ar putea acționa potenţiali 
teroriști”. 

B. Riscurile economice care se referă la 
vulnerabilizarea mediului economic sub presiunea 
exercitată de fluctuațiile prețurilor energiei, în speță de 
creşterea accentuată a prețului țițeiului, care reprezintă 
prețul director al energiei. Riscul economic derivă din 
volatilitatea pieţelor şi a prețurilor țițeiului. 

Teoretic, creşterea puternică a preţurilor antrenează 
o creştere a costurilor de producţie, care induce o 
presiune inflaționistă în mod direct sau indirect în 
fiecare sector economic care, la rândul său, determină 
un declin al consumului. Aceasta conduce la scăderea 
profiturilor pentru majoritatea companiilor, la 
restrângerea producției, amânarea deciziilor de investiții 
şi în mod implicit şi la creşterea şomajului. Pe de altă 
parte, ţiţeiul ieftin a constituit un mare dezavantaj 
pentru țările dezvoltate şi cel mai „pervers” duşman al 
securității energetice. Acesta a blocat posibilitățile de a 
se recurge la surse de energie alternative țițeiului, de 
genul regenerabilelor (mai scumpe) şi de a dezvolta noi 
zone petrolifere, contribuind la menținerea 
comportamentelor specifice societății de consum prin 
încurajarea risipei şi descurajarea unor practici de 
economisire a energiei. În sfârşit, acesta a contribuit la 
sporirea dependenței consumatorilor de un grup redus 
de ţări producătoare, cu costurile cele mai scăzute, 
situate în Orientul Mijlociu. 

Până la începutul anului 2008, economia mondială a 
putut, în general, absorbi, efectele antrenate de prețurile 
tot mai mari ale țițeiului, din ultimii 2-3 ani, din 
următoarele rațiuni: faptul că, exprimate în termeni 
reali, respectiv, ajustate în funcție de rata inflației şi a 
cursurilor de schimb, prețurile au fost mai reduse 
comparativ cu cele înregistrate în perioada şocurilor 
petroliere; economiile țărilor occidentale au reuşit să-şi 
îmbunătăţească considerabil eficiența consumului lor de 
energie; subvenţiile masive, la costul energiei, acordate 
în ţările în curs de dezvoltare, în speţă de India, China, 
Rusia, ţările producătoare din cadrul OPEC (în 
Venezuela, preţul benzinei subvenţionate este de 4 
cenţi/litru) €. 

Evoluţia structurii Produsului Intern Brut (PIB-ului) 
țărilor dezvoltate către  ferțializarea activității 
economice a avut o serie de efecte favorabile asupra 
intensității energetice: efecte de structură — derivate din 
schimbarea modurilor de producție şi a repartiției 
sectoriale a activității economice (diminuarea ponderii 
relative a industriilor mari consumatoare de energie în 
favoarea sectorului serviciilor cu o eficiență economică 
mai ridicată); efecte de saturare - proprii țărilor cu 
creştere demografică zero şi cu infrastructuri industriale 
aproape complete; efecte de consum specific - 
concretizate în reducerea cantității de energie necesară 


obținerii unei unități valorice de PIB (evaluată în 
monedă constantă). 

C. Riscurile geopolitice şi geostrategice apar 
datorită faptului că energia reprezintă o sursă vitală de 
interes atât pentru ţările producătoare, cât şi pentru cele 
consumatoare. Accesul inechitabil la resurse, interesele 
geopolitice speciale ale marilor puteri, reprezintă surse 
potenţiale de conflict atât între ţările consumatoare, cât 
şi între acestea şi cele producătoare. Conflictele politice 
din regiunile producătoare de resurse energetice, 
inclusiv manifestările teroriste, reprezintă o severă 
amenințare atât pentru livrările actuale de ţiţei, cât şi 
pentru perspectivele amplelor investiții necesare pentru 
a dezvolta resursele la potenţialul lor deplin. 

Având în vedere faptul că cererea de hidrocarburi a 
UE şi, în general, a ţărilor dezvoltate tinde să fie 
satisfăcută într-o proporție crescândă din Golful Persic, 
regiunea Mării Caspice şi Rusia, țările importatoare se 
tem de: instabilitatea politică din Marea Caspică şi Zona 
Golfului; punctele/focarele de risc în infrastructura 
critică (riscuri de întrerupere a livrărilor, terorism); 
intensificarea concurenţei între țările consumatoare 
pentru asigurarea controlului asupra resurselor de ţiţei şi 
gaze naturale, în principal între SUA, China şi UE. 

Temerile asociate securităţii acestor importuri, deşi 
sunt îndreptăţite, nu justifică refugierea în conceptul de 
„auto-aprovizionare”, fapt care ar impune costuri 
imense pentru protecția mediului şi a competitivităţii. 
Dimpotrivă, guvernele din UE şi companiile din 
domeniul energiei vor trebui să colaboreze pentru a 
asigura continuitatea ofertei la preţuri rezonabile. De 
pildă, bazinul Caspic reprezintă o zonă de confluență, 
dar şi de confruntare între interesele a trei mari jucători: 
SUA, Europa de Vest, Rusia, iar condiţia sine-qua-non 
a valorificării acestor rezerve o constituie asigurarea 
infrastructurii de transport către Europa, fie tranzitând 
Rusia, fie prin alte rute. 

Acţiunile teroriste din 11 septembrie 2001 au avut 
efecte seismice asupra geopoliticilor energetice, mai 
ales asupra geopoliticii petrolului. Orientul Apropiat a 
devenit brusc o zonă mai puțin sigură, iar marile 
economii au realizat că sunt prea dependente de ea. Ca 
urmare, au trecut la acţiuni de disipare a dependenței pe 
întreg globul. Astfel, au dobândit importanţă strategică 
şi alte zone, s-au declanşat competiţii noi, iar interesele 
naționale ale statelor au început să capete relevanţă 
crescută față de interesele alianțelor. 

D. Riscurile sociale. Instabilitatea ofertei de 
energie, fie că este asociată unor fluctuații dezordonate 
ale preţurilor, fie relaţiilor cu ţările producătoare, sau 
crizelor geopolitice, poate provoca serioase perturbări 
sociale dar şi modificări în comportamentul corporatist. 
Grevele şi protestele din mai-iunie 2008, ale unor 
categorii sociale afectate de creşterea preţurilor țițeiului, 
în special transportatorii comerciali din țările vest- 
europene sunt un exemplu ilustrativ în sensul menţionat. 

De asemenea, trebuie amintit faptul că primele două 
crize petroliere au pus capăt unei perioade benefice sub 
aspectul gradului de angajare a forței de muncă. 
Preturile mari ale energiei implică angajarea guvernelor 
în găsirea de soluții pentru a face suportabilă o creştere 
a preţurilor energiei, îndeosebi pentru categoriile cele 
mai defavorizate ale populaţiei, în virtutea conceptului 
de responsabilitatea socială a proiectelor energetice. 

E. Riscurile asociate protecţiei mediului provin din 
surse ca: accidente provocate de lanţul operaţiunilor 
energetice, accidente tehnice, dar mai ales, se datorează 
emisiilor poluante generate de consumul sistemelor 
energetice. Creşterea securităţii energiei şi abordarea 
schimbării climatului sunt două dintre preocupările şi 
provocările majore ale societăţii actuale. Ambele sunt 
legate, intrinsec, de modul în care producem şi 
consumăm energie. Şi atât securitatea energiei, cât şi 
schimbarea climatului, au implicaţii în politicile externe 
şi de securitate. Una din provocările majore pentru 
Comisia Europeană, şi în general, pentru UE se referă la 
modul în care se poate asigura energie competitivă şi 


„curată” pentru Europa, ținând cont de modificările 


climatice, escaladarea cererii globale de energie şi 
viitorul nesigur al resurselor. 

Vezi: 


PROPUNERI: 


Y Considerăm că, în contextul riscurilor şi amenințărilor existente, este necesară 
promovarea şi implementarea unor măsuri eficiente de securizare a rețelelor 
de transport şi a infrastructurii energetice în zona pan-europeană a Mării 
Negre de către organizaţiile regionale. 

Y Continuarea eforturilor României de îndeplinire a pachetului energie-mediu 


impus de Uniunea Europeană. 


Y Continuarea cercetării tehnologice pentru descoperirea modalităţilor celor mai 
eficiente pentru promovarea consumului de energie verde la scară cât mai 


largă. 


v Crearea, pe plan naţional, a unui climat stabil şi predictibil în ce priveşte 


cadrul legislativ şi de reglementare. 

